Túrakód: V003\_04 / Táv.: 45 km / Frissítve: 2019-01-20

Túranév: Szentes térsége / Alsó-Kurca #4 / Le a végéig

Leírás:

45 km-es vízitúránk során a kalandor felfedezheti az Alsó-Kurca vízi világát. Rövidebb település-közeli részek és szűkebb-tágabb „vad” szakaszok váltják egymást. A program több átemelést is igényel, valamint kiegészítő programokat is kínál. A táv hosszából adódóan a túrázó választani kényszerül a „csatolt” lehetőségek közül.

Célszerű pihenten, korán és némi kilométerrel a kezünkben indulni!

*(A túrajavaslatnak kétnapos változata is elérhető, mely bővebben kiegészíthető a fellelhető látványosságok megtekintésével, valamint nem teljesítménytúra kategória, a napi távokból adódóan.)*

Kiindulási pontunk a Dózsa-ház / **Jupát Túrabázis** mellett található móló *(24,5 cskm), (up.: 000iep)*.

Innen lefelé, a boltíves kőhíd irányába indulunk el. A hidat 2012-ben szélesítették ki és újították fel *(24,4 cskm)*. Áthaladunk alatta, és közvetlenül utána megcsodálhatjuk az egyedülálló folyóvízi szökőkutat. Az Eszperantó híd *(24,3 cskm)* következik, szerkezete acél cölöpökön nyugszik.

Kissé távolabb kiszélesedik a „folyó”, és élővilága is gazdagabbá válik. Évszaktól függően kisebb-nagyobb víziszárnyasokkal, mocsári teknősökkel, színes repülő rovarokkal találkozhatunk.

Ebben a kiöblösödő részben helyezkedik el az Üdülőközpont mólója is *(j.)*, amely magántulajdon. Se itt, se a területhez tartozó partszakaszon ne szálljunk ki előzetes egyeztetés nélkül!

A kanyarulat végén – ismét keskenyebbre szűkült folyón - érjük el az acélszerkezetű Kutató hidat *(23,6 cskm)*. Itt aztán tószerűvé szélesedik a víz, így a továbbhaladás irányát nem biztos, hogy azonnal észrevesszük. Kievezésünk helyén keskeny a Kurca, és az egyben kedvelt horgászhely is. *(Legyünk tekintettel a horgászokra!)*
Innen vadregényesebb szakaszok következnek. Egy öblösebb rész után elérjük az acélszerkezetű llona-parti gyaloghidat *(22,4 cskm)*. Lassítsunk: átkelnünk a j.-part mentén célszerű *(NY-i oldal)*! Erről ugyanis kicsit magasabb a szerkezet, de itt is le kell hajolnunk az átsiklás idejére. A korábbi, fa szerkezetű híd cölöpjeinek csonkjai a meder középső részén, a víz szintje alatt rejtőznek, ez komoly veszélyforrás!

Később ismét lakott területhez érünk *(b.)*. A Stammer híd *(21,7 cskm)*, szintén „meghajlásra” kényszerít bennünket, de itt mehetünk lendületből, mert ez picivel magasabb az előzőnél. A sikeres átkelést követően néhány enyhe ívű kanyarulat után érjük el a 451-es főút hídját *(20,0 cskm)*. Ezután nádasokkal övezett szakasz kanyarog: rövidebb jobbos ív, majd egy nagy balkanyarulat *(Disznó-zug)* után pillanthatjuk meg a Talomi tiltót *(Berki zsilip, 19,1 cskm)*, *(úp.: 002atemp)*.

Kiszálláshoz a műtárgy közelében célszerű helyet keresnünk.
Nehezíti ezt, hogy az uszadék is felszaporodik időnként, de kellő körültekintéssel ez a probléma megoldható. Gyakran találkozhatunk itt is horgászokkal.

Az alsó oldalon történő leszállás után rövid evezéssel elérjük a Berki hidat *(18,4 cskm)*. Alsó oldalán, a b-parton *(DK-i oldal)* kiszállva
*(up.: 003kiszp)* rövid sétával *(135 m, track: V003o041)* fel tudjuk tölteni vízkészletünket. A régi iskolaépület mellett, egy „beugróban” mind közkút, mind ártézi kút működik *(úp.: 004víz)*. Ezután hol keskenyebb, hol szélesebb vízen élvezhetjük az Alsó-Kurca nyugalmát. Itt-ott tanyák is vannak a parton, melyek a hamisítatlan alföldi táj békéjével teszik még teljesebbé az élményt. Néhány íves rész és bő
4,5 km után egy szűk balos kanyarulatból kievezve pillantjuk meg a Fahídnak nevezett, ám valójában vasbeton szerkezetű hidat
*(14,8 cskm)*. Az alatta történő átjutáshoz jól össze kell húznunk magunkat.

A túlsó oldalon népszerű horgászterületre érkezünk. Két - hosszan belátható - szakasz következik, jobbról sűrűn elhelyezkedő, karbantartott, pecás helyekkel. Kissé balra húzódva, kisebb eséllyel gubancolódunk damilba. Az alsó oldalon már a lakott terület szélét is elérjük. Itt a katolikus templom tornya kínál fotótémát a kirándulónak. A Szent János híd *(12,2 cskm)* alatt átevezve érjük el túránk szegvári pihenő-, és ki-beszálló pontját *(úp.: 005kbp)*. Itt a bal parton célszerű kiszállni, megpihenni, néhány lépéssel elsétálni a víz szélén található várfal *(úp.: 006latv, track: V003o042)*, még fellelhető részeit megnézni. *(Ne másszunk fel rá, nincs jó állapotban!)* Kicsit hosszabb sétával
*(305 m)* felkereshetjük a Jaksa János Helytörténeti Gyűjteményt is *(úp.:007latv, track: V003o043)*. *(Előzetes bejelentkezést igényelhet! Elérhetőség: 30/448-1587)*
*(E látványosság megtekintését a visszafelé vezető útra javaslom időzíteni, nehogy kifussunk a rendelkezésre álló időkeretből.)*

Hajóba szállva vízig nyúló telkek, kertek mentén evezünk tova az itt elkeskenyedő mederben, amely különös hangulatot kölcsönöz e szakasznak. Láthatunk karnyújtásnyira lévő, szinte vízig érő utcát is. Kiérve e szakaszról, ismét a vadonba csöppenünk. Náddal borított partok mentén siklik hajónk, mígnem a nagy balos kanyarulatot követően megpillantjuk a túránk következő átemelési pontját jelentő zsilipet *(10,2 cskm, úp.: 008atemp)*. Az alsó vízen gyorsan elérjük a Kórógy-ér torkolatát *(10 cskm)*. Keskenyebb szakaszon haladva, néhány kanyarulattal lejjebb még láthatunk lakóházakat a magas parton, ezek Szegvár kórógyszentgyörgyi részéhez tartoznak. A hídnál *(Úsztató major, 7,9 cskm)* kiszállva, 280 m sétával közkút is elérhető
*(úp.: 009viz, track: V003o044)*. Eddig nem tapasztalt egyenes, keskeny szakasz következik a Ludas-ér torkolatáig, majd nagy „S” kanyarulatot követően érjük el a Pap tanyai, vagy más néven Cirok hidat. A közelben, bal oldalon, ártézi kút is fellelhető *(úp.: 010viz)*, melyhez vagy itt a hídnál kell kiszállnunk és elsétálnunk *(track: V003o045, 370 m)*, vagy kissé lejjebb egy horgászhelynél megállnunk *(úp.: 010kbp)* és felmennünk a meredek partfalon *(track: V003o046)*. Így 50 m megtételével érjük el a kutat. *(Ezt a helyet horgászok alakították ki, és nem örülnek a közös jelenlétnek.)*

Tovább haladva hatalmas –általam nagyon kedvelt- hurkok beevezésével érjük el túránk fordulópontját, az Albertcsőszházi tiltót *(úp.: 001ford, 1,9 cskm)*. Ez a szakasz ismét népszerű horgászhely, ahol mindkét oldalon kialakított pecaállások sorakoznak.

A zsilipnél kiszállva több lehetőség kínálkozik, melyeket a rendelkezésünkre álló időkeret és erőállapotunk függvényében mérlegeljünk.

1/ Pihenést követő visszaindulás.

2/ Átemelünk és beevezzük a még lentebb húzódó szakaszt
*(track: V003o048)*, mely 1,6 km hosszú. Ez a rész több íven keresztül húzódik, rendkívül vadregényes, náddal, sással szegélyezett rész. Igazi szép természeti környezet.

3/ Megtekintjük a híd túlsó oldalától induló *(úp.: 011tano)* Kurca-Parti Tanösvényt *(track: V003o047)*, amely majdnem két kilométeren keresztül kanyarog a part mentén. Négy információs tábla mutatja be a terület élővilágát, valamint három pihenőhelyet is kialakítottak rajta.

4/ Mind vízen, mind parton áttanulmányozzuk, bejárjuk a területet.

Pihenést, barangolást, nézelődést követően hajóba szállva, visszafelé a már ismert vízen haladhatunk a kiszálló pontig.

(Vízi tracket nem azért töltöttük fel, mert félünk, hogy elveszel; hanem azért, hogy be tudd tájolni az érintett szakaszt a műholdképen.)

Feldolgozták: Virág Olga, 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*